《次韵伯远食杨梅十五韵》
宋代·周紫芝

徐侯嗜吴梅，健啖殊未阑。喜气入新诗，脱手如弹丸。

遥想苍玉枝，尚带白露漙。日食三百颗，语客疑诞谩。

何妨携束书，常作东南官。掇彼南山粲，奉君一酌欢。

南山有佳树，采采何时殚。恨我无报章，上可追建安。

谁知丹砂粒，亦满黄金盘。回甘似蔗境，嚼齿馀诗酸。

安得移此种，飞舟下惊湍。红园夺朝霞，翠密回翔鸾。

大胜万里来，日晒中枯乾。归期渺何许，且复同甘餐。

调冰渍崖蜜，却暑资微寒。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。